|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. birželio 30 d. |
| sprendimu Nr. T1-192 |

**KLAIPĖDOS UNIVERSITETO „ŽEMYNOS“ GIMNAZIJOS VEIKLOS MODELIS**

**I SKYRIUS**

**BENDROSIOS NUOSTATOS**

1. Klaipėdos universiteto „Žemynos“ gimnazijos veiklos modelis (toliau – Modelis) nustato Klaipėdos universiteto „Žemynos“ gimnazijos (toliau – Gimnazija) veiklos ypatumus ir principus, tikslą ir uždavinius, Modelio įgyvendinimo prielaidas ir privalumus, apibrėžia pagrindines ugdymo organizavimo Gimnazijoje nuostatas, numato reikalavimus pedagogams.
2. Modeliu siekiama Klaipėdos miesto savivaldybėje (toliau – Savivaldybė) plėtoti inovatyvią ir ateities ekonomikos poreikius atitinkančią švietimo, mokslo ir studijų sistemą, stiprinti gamtos mokslų, technologijų, inžinerijos, matematikos ir menų (toliau – STEAM) mokyklų tinklą, vadovaujantis Klaipėdos miesto ekonominės plėtros strategijos įgyvendinimo veiksmų plano iki 2030 metų, patvirtinto Klaipėdos miesto savivaldybės tarybos 2018 m. balandžio 26 d. sprendimu Nr. T2‑86, 2.2.2 ir 2.2.3 papunkčiais, Klaipėdos miesto savivaldybės 2021–2023 metų strateginio veiklos plano, patvirtinto Klaipėdos miesto savivaldybės tarybos 2021 m. vasario 25 d. sprendimu Nr. T2-24, 10 programa.
3. Modelio paskirtis – sukurti Klaipėdos universiteto gimnaziją, kurioje prioritetine sritimi būtų pagilinti STEAM mokslai, užtikrinti Gimnazijos ir Klaipėdos universiteto (toliau – Universitetas) bendruomenių partnerystę, ugdant vakarietiško mentaliteto išsilavinusį mokinį, pasirengusį studijuoti Universitete miesto ekonomikos poreikius ir prioritetines plėtros sritis atitinkančias mokslų ir studijų programas.
4. Modelio įgyvendinimui bus telkiami Savivaldybės, Gimnazijos bei Universiteto intelektiniai ir materialiniai ištekliai.

**II SKYRIUS**

**GIMNAZIJOS VEIKLOS YPATUMAI**

1. Gimnazijos veikla orientuota į:
   1. mokinių bendrąjį ugdymą, įgyvendinant Lietuvos Respublikos švietimo, mokslo ir sporto ministro (toliau – LR ŠMSM) patvirtintas formaliojo ugdymo programas;
   2. mokinių STEAM žinių ir praktinių gebėjimų stiprinimą pagal Gimnazijos pedagogų (pagal poreikį kartu su Universiteto mokslininkais) parengtas dalykų pasirenkamąsias programas, jas papildančius modulius, praktinę-tiriamąją veiklą Universiteto ir verslo įmonėse;
   3. mokinių pažinimo ir saviraiškos poreikių tenkinimą, vadovaujantis Gimnazijos pedagogų (pagal poreikį kartu su Universiteto mokslininkais) parengtomis neformaliojo švietimo programomis;
   4. mokinių asmens brandą ir vertybinių nuostatų ugdymą, taikant Klasikinio ugdymo sampratos, patvirtintos LR ŠMSM 2015 m. birželio 17 d. įsakymu Nr. V-638, elementus (toliau – klasikinis ugdymas).
2. Gimnazijos veiklos tikslas **–** padėti mokiniams įgyti bendrąjį išsilavinimą, STEAM mokslų srities kompetencijas ir pažinimo universalumo vertybines nuostatas, sudaryti sąlygas mokiniams pasiruošti ir toliau mokytis Universitete.
3. Gimnazijos veiklos uždaviniai:
   1. teikti mokiniams šiuolaikiniu turiniu grindžiamą kokybišką ugdymą moderniomis technologijomis aprūpintose edukacinėse aplinkose;
   2. tenkinti mokinių ugdymo(si), pažinimo, saviraiškos ir asmenybinio tobulėjimo poreikius, taikant tradicinius ir inovatyvius ugdymo metodus, vykdant klasikinį ugdymą;
   3. stiprinti mokinių karjeros kompetencijas ir skatinti jų domėjimąsi bei pasirengimą mokytis Universiteto siūlomų mokslų ir studijų srityse.
4. Gimnazijos veikla grindžiama šiais principais:
   1. nuoseklumo – veikla yra planinga ir logiškai organizuota, padedanti užtikrinti tarpdalykinius ryšius, ugdymo turinio perėjimą nuo paprasto prie sudėtingo;
   2. pagrįstumo – ugdyme remiamasi STEAM mokslų srities tyrimų praktika;
   3. darnos ir tvarumo – ugdomos mokinių vertybinės nuostatos, dalykinės ir bendrosios kompetencijos;
   4. kūrybiškumo ir inovatyvumo – taikomi mokinių kūrybinį mąstymą ir praktinį veikimą, savęs pažinimą ir saviugdą (pagal Sokratą „Pažink pats save“, „Aš žinau, kad nieko nežinau“), žmogaus ir pasaulio visumos (universitas) suvokimą, verslumą ir lyderystę tobulinantys mokymo metodai;
   5. pragmatiškumo ir taikomumo – mokiniai mokomi veikti realaus gyvenimo situacijose, ugdytis, planuoti ir nuosekliai įgyvendinti savo karjeros siekius;
   6. komunikavimo ir bendradarbiavimo – veikla organizuojama, keičiantis informacija, dirbant kartu su partneriais.

**III SKYRIUS**

**UGDYMO TURINYS**

1. Gimnazijoje mokinių pasiekimų ir pažangos siekiama per bendrąjį ir STEAM ugdymą, asmenybinės brandos – per klasikinį ugdymą (1 priedas).
2. Bendrasis ugdymas įgyvendinamas I–II klasėse pagal pagrindinio ugdymo programos II dalį, III–IV klasėse – pagal akredituotą vidurinio ugdymo programą ir mokinių saviraiškos poreikius atitinkančias neformaliojo vaikų švietimo programas LR ŠMSM nustatyta tvarka.
3. STEAM ugdymo turinį I–IV klasėse sudaro:
   1. pagilintas privalomų fizikos, chemijos, biologijos, matematikos, menų (dailė, muzika, šokis), technologijų dalykų mokymas, kurį vykdo Gimnazijos mokytojai;
   2. pasirenkamųjų STEAM mokslų srities dalykų ar jų modulių, iš kurių ne mažiau kaip po vieną bus privalomi, mokymas: taikomoji fizika ir matematika, eksperimentinė chemija, įdomioji biologija, matematinė logika, ekonomika, bioinžinerija, mėlynoji technologija, geografinės informacinės sistemos, hidromechanika, vandens bioištekliai, laivo įranga ir techninė eksploatacija, biotechnologijos, verslumas ir ekonomika, medijų kūrimas, finansų kalba, kartografija, braižyba ir kiti. Pasirenkamųjų dalykų ar jų modulių mokys Gimnazijos mokytojai, padedant Universiteto dėstytojams (toliau – dėstytojams-mokytojams);
   3. neformaliojo švietimo programų, stiprinančių mokinių STEAM kompetencijas, vykdymas, kurį organizuos Gimnazijos mokytojai ir, atsižvelgus į mokinių poreikius ir Savivaldybės finansines galimybes – dėstytojai-mokytojai;
   4. praktinių-tiriamųjų veiklų STEAM srities temomis vykdymas, dalyvaujant Gimnazijos mokytojams kartu su dėstytojais-mokytojais ar (ir) verslo įmonių atstovais.
4. Klasikiniu ugdymu I–IV klasėse, kurį vykdys Gimnazijos mokytojai:
   1. kultūros istorijos dalyko programa integruojama į privalomų istorijos, lietuvių kalbos ir literatūros, dorinio ugdymo (etika, tikyba) mokomųjų dalykų ir visų STEAM srities mokomųjų dalykų (fizika, chemija, biologija, matematika, menai, technologijos) programas;
   2. filosofijos dalyko programa integruojama į privalomų istorijos, dorinio ugdymo, fizikos ir menų mokomųjų dalykų programas;

12.3. retorikos, lotynų (užsienio) kalbos, Antikos kultūros, etnografijos, taip pat kultūros istorijos ir filosofijos dalykų programos mokiniams bus siūlomos kaip pasirenkamosios ar dalykų moduliai.

**IV SKYRIUS**

**MODELIU TEIKIAMO UGDYMO IR UGDYMOSI PRIVALUMAI**

1. Įgyvendinant Modelį, Gimnazijos mokinių ugdyme(si) bus:
   1. vykdomas pagilintas STEAM srities ugdymo turinys, kurio perteikime dalyvaus Gimnazijos mokytojai kartu su dėstytojais-mokytojais;
   2. taikomi aktyvieji, moksliniais tyrimais ir klasikinio ugdymo turiniu grindžiami, mokėjimą mokytis, ugdymo individualizavimą ir diferencijavimą, teigiamų vertybinių nuostatų formavimąsi skatinantys metodai;
   3. skiriama praktinei veiklai ir teorinių žinių įsisavinimui ne mažiau kaip 10 procentų valandų, numatytų STEAM srities mokomųjų dalykų mokymui per mokslo metus;
   4. derinamos mokymosi pasiekimus gerinančios ugdymo organizavimo formos (pavienio ir grupinio, skirstymo klasėmis ir srautais);
   5. naudojamos pamokoms ir praktiniams užsiėmimams Gimnazijos, Universiteto edukacinės erdvės (mokomieji kabinetai, auditorijos, laboratorijos, sporto salės, sporto aikštynai, botanikos sodas ir kitos), verslo įmonių aplinkos;
   6. sudarytos galimybės dalyvauti Universiteto mokslininkų ar studentų vykdomose tiriamosiose veiklose, srautinėse Universiteto studentų paskaitose, baigiamųjų darbų pristatymuose, mokslinėse konferencijose, seminaruose, Jūrinio STEAM atviros prieigos centro organizuojamose edukacijose;
   7. teikiama dėstytojų-mokytojų ir kitų Universiteto mokslininkų, verslo įmonių atstovų pagalba, rengiant brandos darbus;
   8. sudaromos sąlygos praktinių-tiriamųjų veiklų metu suformuluotas mokslines įžvalgas pamatuoti praktikoje Universiteto aplinkose ar verslo įmonėse;
   9. taikomas karjeros ugdymo kartu su Universitetu modelis, padedantis mokiniams sėkmingai pasirinkti studijų Universitete ir profesinės veiklos ateityje kryptis.
2. Įgyvendinant Modelį, Gimnazijos mokytojams bus:
   1. sudarytos galimybės stiprinti profesinio bendradarbiavimo su Universiteto mokslininkais ryšius ir tobulinti savo pedagogines kompetencijas;
   2. papildyti bendrojo ugdymo privalomų ir pasirenkamųjų dalykų ugdymo turinį, remiantis mokslinėmis įžvalgomis;
   3. taikyti pažangiausius mokinių mokymo metodus ir mokymosi veiklos būdus, konsultuojantis su Universiteto mokslininkais, ir ugdymą organizuoti šiuolaikiškomis priemonėmis aprūpintose edukacinėse aplinkose.

**V SKYRIUS**

**MODELIO ĮGYVENDINIMO PRIELAIDOS**

1. Susitarimai dėl Modelio įgyvendinimo įforminami dvišale Gimnazijos ir Universiteto bendradarbiavimo sutartimi.
2. Modelio įgyvendinimo ir dėstytojų-mokytojų darbo užmokesčio finansavimui užtikrinti:
   1. nustatomas Gimnazijos I–IV klasių skaičius mokslo metams Savivaldybės tarybos sprendimu;
   2. vertinamas dėstytojų-mokytojų etatų skaičius ir išlaidų jų darbo užmokesčiui poreikis teisės aktų nustatyta tvarka, atsižvelgus į formuojamų I–IV klasių ir skiriamų valandų per metus dalykų mokymui skaičių (etatų skaičiavimo principai pateikti 2 priede);
   3. planuojamos Savivaldybės biudžeto tikslinės lėšos Savivaldybės strateginiame veiklos plane dėstytojų-mokytojų darbo užmokesčiui, pagal poreikį Gimnazijos mokomosios aplinkos gerinimui, mokymosi priemonių užsiėmimams Universiteto aplinkose įsigijimui ir skiriamos Gimnazijai teisės aktų nustatyta tvarka. Papildomais finansavimo šaltiniais gali būti Europos Sąjungos struktūrinių fondų, nacionalinių ir tarptautinių švietimo programų, verslo įmonių ir asociacijų, Gimnazijos paramos ir kitos lėšos.
3. Modelio vykdymui dėstytojai-mokytojai Gimnazijoje įdarbinami teisės aktų nustatyta tvarka, jiems sudaromos tinkamos darbo sąlygos.
4. Ugdymo proceso pagal Modelį organizavimas detalizuojamas Gimnazijos mokslo metų ugdymo plane, patvirtintame Gimnazijos direktoriaus įsakymu LR ŠMSM nustatyta tvarka. Jame apibrėžiamos nuostatos dėl:
   1. mokslo metų ir ugdymo proceso pradžios, trukmės, periodiškumo;
   2. mokinių mokymosi krūvio, pasiekimų ir pažangos vertinimo, ugdymo turinio integravimo, intensyvinimo, individualizavimo ir diferencijavimo;
   3. laikinųjų mokymosi grupių, srautų sudarymo, klasių dalijimo;
   4. bendrojo, pagilinto STEAM ir klasikinio ugdymo organizavimo ypatumų;
   5. mokinių individualaus ugdymo plano rengimo;
   6. mokomiesiems dalykams, įskaitant dalykus, kurie vykdomi dėstytojų-mokytojų ar kartu su dėstytojais-mokytojais, skiriamų pamokų per savaitę skaičiaus;
   7. mokomųjų dalykų ilgalaikių ar teminių planų sudarymo tvarkos;
   8. pamokų, užsiėmimų, praktinių-tiriamųjų veiklų organizavimo formų ir būdų;
   9. mokomųjų ir edukacinių aplinkų (įskaitant verslo įmonių) panaudojimo ir kitos.

**VI SKYRIUS**

**MOKINIAI. PEDAGOGAI**

1. Mokiniai į Gimnaziją priimami Savivaldybės tarybos nustatyta tvarka.
2. Mokiniams išduodami pagrindinio ir vidurinio išsilavinimo pažymėjimai LR ŠMSM nustatyta tvarka.
3. Gimnazijos mokytojai ir dėstytojai-mokytojai turi atitikti LR ŠMSM nustatytus kvalifikacinius reikalavimus bei turėti tokias profesines patirtis:
   1. gebėti parinkti efektyvius mokymo(si) metodus, formas ir priemones, į privalomą ir pasirenkamą STEAM ugdymo turinį integruoti klasikinį ugdymą;
   2. mokėti organizuoti mokinių praktinę-tiriamąją veiklą, kurti projektus ir juos įgyvendinti;
   3. gerbti mokinių asmenines iniciatyvas ir riziką, stiprinti jų atsakomybę, dirbti su mokiniais komandoje ir asmeniniu pavyzdžiu formuoti jų socialiai atsakingas vertybines nuostatas;
   4. siekti kryptingo ir nuolatinio profesinio tobulėjimo ir produktyvaus bendradarbiavimo.
4. Pedagogų darbo užmokestis mokamas ir jų kasmetinė veikla vertinama teisės aktų nustatyta tvarka.

**VII SKYRIUS**

**BAIGIAMOSIOS NUOSTATOS**

1. Modeliu stiprinamas Gimnazijos ir Universiteto prestižas, skatinamas ir palaikomas švietimo, mokslo ir verslo Savivaldybėje bendradarbiavimas.
2. Modelis atnaujinamas, atsižvelgiant į kintančius Gimnazijos mokinių ugdymosi poreikius, Savivaldybės, Universiteto ir Gimnazijos bendruomenių lūkesčius bei galimybes.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gimnazijos veiklos modelio

1 priedas

**MODELIU ĮGYVENDINAMO UGDYMO TURINIO SCHEMA**

|  |  |  |  |  |  |
| --- | --- | --- | --- | --- | --- |
|  | **BENDRASIS UGDYMAS**  (pažangos pagrindas) |  | **STEAM UGDYMAS**  (pažangos pagrindas) |  | **KLASIKINIS UGDYMAS** (vertybinis pagrindas) |
| **P**  **R**  **I**  **V**  **A**  **L**  **O**  **M**  **I** | **Lietuvių kalba ir literatūra**  **Istorija**  **Geografija**  **Fizinis ugdymas**  **Užsienio kalbos**  **Dorinis ugdymas**  (etika, tikyba)  **Informacinės technologijos** |  | **Fizika**  **Chemija**  **Biologija**  **Matematika**  **Menai** (dailė, muzika, šokis)  **Technologijos**  **Ekonomika** |  | ***Kultūros istorija***  *(integruojama į istoriją, lietuvių kalbą ir literatūrą, dorinį ugdymą ir kitus dalykus pagal poreikį)*  ***Filosofija***  *(integruojama į istoriją, dorinį ugdymą, fiziką ir menų dalykus)* |
| **PASIRENKAMIEJI DALYKAI, JŲ MODULIAI, NEFORMALIOJO ŠVIETIMO PROGRAMOS** | |  | **Gamtos mokslų** (biochemija, biofizika, molekulinė biologija, vandens bioištekliai, geodezija ar kt.)  **Matematikos** (matematinis programavimas, taikomoji matematika, matematinė logika, GIS ar kt.)  **Technologijų** (biotechnologijos, laivo įranga ir techninė eksploatacija, hidromechanika ar kt.)  **Tiriamoji-projektinė veikla** |  | **–** |
| **Eksperimentinė chemija, įdomioji biologija, bioinžinerija, taikomoji fizika,**  **verslumas ir ekonomika, mėlynoji technologija, medijų kūrimas, braižyba ar kt.** |  | ***Retorika***  ***Lotynų kalba***  ***Antikos kultūra***  ***Etnografija*** |
|

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gimnazijos veiklos modelio

2 priedas

**DĖSTYTOJŲ-MOKYTOJŲ ETATŲ IR LĖŠŲ JŲ DARBO UŽMOKESČIUI POREIKIS**

| Metai | Rodikliai | Praktinė-tiriamoji veikla / pagalba rengiant brandos darbus | Pasirenkamieji dalykai | | | Iš viso |
| --- | --- | --- | --- | --- | --- | --- |
| Gamtos mokslų srities | Matematikos srities | Technologijų srities |
| **2021** | **4 mėnesiai** | | | | | |
| Savaitinės valandos: | 23 | 17 | 10 | – | 50 |
| I klasėms | 8 | 17 | 5 | – | 30 |
| II klasėms | 7 | – | 5 | – | 12 |
| III klasėms | 8 | – | – | – | 8 |
| Etatai | 0,84 | 0,61 | 0,37 | – | 1,82 |
| **Iš viso lėšų poreikis** | | **5,3** | **3,9** | **2,4** | **–** | **11,6** |
| **2022** | **8 mėnesiai** | | | | | |
| Savaitinės valandos: | 24 | 17 | 10 | – | 51 |
| I klasėms | 8 | 17 | 5 | – | 30 |
| II klasėms | 8 | – | 5 | – | 13 |
| III klasėms | 8 | – | – | – | 8 |
| Etatai | 0,88 | 0,62 | 0,37 | – | 1,87 |
| *Lėšos DU\** | *11,2* | *7,9* | *4,7* | – | *23,8* |
| **4 mėnesiai** | | | | | |
| Savaitinės valandos: | 36 | 35 | 14 | 4 | 89 |
| I klasėms | 12 | 17 | 5 | – | 34 |
| II klasėms | 12 | 10 | 5 | – | 27 |
| III klasėms | 12 | 8 | 4 | 4 | 28 |
| Etatai | 1,32 | 1,29 | 0,52 | 0,15 | 3,28 |
| *Lėšos DU\** | *8,4* | *8,2* | *3,3* | *1,0* | *20,9* |
| **Iš viso lėšų poreikis** | | **19,6** | **16,1** | **8,0** | **1,0** | **44,7** |
| **2023** | **8 mėnesiai** | | | | | |
| Savaitinės valandos: | 36 | 35 | 14 | 4 | 89 |
| I klasėms | 12 | 17 | 5 | – | 34 |
| II klasėms | 12 | 10 | 5 | – | 27 |
| III klasėms | 12 | 8 | 4 | 4 | 28 |
| Etatai | 1,32 | 1,29 | 0,52 | 0,15 | 3,28 |
| *Lėšos DU\** | *16,8* | *16,4* | *6,6* | *1,9* | *41,7* |
| **4 mėnesiai** | | | | | |
| Savaitinės valandos: | 36 | 43 | 20 | 8 | 107 |
| I klasėms | 12 | 17 | 5 | – | 34 |
| II klasėms | 12 | 10 | 5 | – | 27 |
| III klasėms | 12 | 8 | 5 | 4 | 29 |
| IV klasėms | – | 8 | 5 | 4 | 17 |
| Etatai | 1,32 | 1,58 | 0,74 | 0,29 | 3,93 |
| *Lėšos DU\** | *8,4* | *10,1* | *4,7* | *1,9* | *25,1* |
| **Iš viso lėšų poreikis** | | **25,2** | **26,5** | **9,9** | **3,8** | **65,4** |
|  | |  |  |  |  |  |
| **2024** | **12 mėnesių** | | | | | |
| Savaitinės valandos: | 36 | 43 | 20 | 8 | 107 |
| I klasėms | 12 | 17 | 5 | – | 34 |
| II klasėms | 12 | 10 | 5 | – | 27 |
| III klasėms | 12 | 8 | 5 | 4 | 29 |
| IV klasėms | – | 8 | 5 | 4 | 17 |
| Etatai | 1,32 | 1,58 | 0,74 | 0,29 | 3,93 |
| **Iš viso lėšų poreikis** | | **25,1** | **30,0** | **14,1** | **5,5** | **74,7** |

\*Dėstytojų-mokytojų darbo užmokestis su SODRA (tūkst. Eur), kai koeficientas – 8,27, apskaičiuotas teisės aktų nustatyta tvarka. Keičiantis darbo užmokesčio skaičiavimo metodikai, gali keistis dėstytojų-mokytojų etatų skaičius ir lėšų darbo užmokesčiui poreikis

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_